SL Uradni list Evropske unije C 108/15

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 108/10

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) ŠT. 510/2006

„FORMAGGIO DI FOSSA DI SOGLIANO“

Št. ES: IT-PDO-0005-0580-22.12.2006

ZGO ( ) ZOP ( X )

1. Ime:

„Formaggio di Fossa di Sogliano“

2. Država članica ali tretja država:

Italija

3. Opis kmetijskega proizvoda ali živila:

3.1. Vrsta proizvoda (Priloga II):

Razred 1.3. Siri

3.2. Opis proizvoda, za katerega se uporablja ime iz točke 1:

Ob dajanju v promet ima proizvod ZOP „Formaggio di Fossa di Sogliano“ naslednje značilnosti: zunanji del proizvoda je slonokoščene do jantarjeve barve.

Ob koncu zorenja teža posameznega proizvoda ZOP „Formaggio di Fossa di Sogliano“ znaša od 500 (petsto) do 1 900 (tisoč devetsto) gramov. Siri so nepravilnih oblik z značilnimi izboklinami in vdolbinami, površina je večinoma vlažna in mastna, ponekod jo pokrivata zgoščena maščoba in plesen, ki se zlahka odstranita z rahlim strganjem. Majhne razpoke in morebitne bolj ali manj vidne rumenooker lise na površini so značilne za proizvod. Skorje ni ali je le zelo tanka. Sredica je srednje trda in zlahka drobljiva ter bele do jantarjeve ali svetle slamnate barve. Vonj je značilen in obstojen, včasih močan, ter poln arom, ki spominjajo na podrast z vonjem po plesni in tartufih.

Okus je različen glede na sestavo zrelega sira in glede na naslednje značilnosti:

— ovčji sir ima aromatičen, močan in prijeten okus, ki je lahko bolj ali manj pikanten;

— kravji sir ima prijeten in nežen okus, je rahlo slan in kiselkast z grenkim priokusom;

— sir iz ovčjega in kravjega mleka je prijetnega slano-sladkega okusa z grenkastim priokusom.

Skorja ZGO „Formaggio di Fossa di Sogliano“ ni jasno ločena od sredice, zato se sir uživa brez odstranjevanja skorje, če pa so na površini vidni madeži maščobe ali zgoščena maščoba, se odstranijo z rahlim strganjem površine.

Količina maščobe v suhi snovi je večja od 32 %.

3.3. Surovine (samo za predelane proizvode):

Surovina za proizvodnjo ZOP „Formaggio di Fossa di Sogliano“ sta ovčje in kravje mleko, pridobljeno v živinorejskih gospodarstvih iz določenega geografskega območja. Goveje pasme za proizvodnjo mleka so frisona italiana, bruna alpina, pezzata rossa in njihovi križanci, ovčje pasme pa so sarda, comisana, massese, vissana, cornella bianca, fabrianese, delle langhe in pinzirita ter njihovi križanci.

Mleko se pridobi z dvema molžama na dan. Sir se proizvaja iz enega od naslednjih vrst mleka ali iz mešanice obeh:

— polnomastno ovčje mleko,

— polnomastno kravje mleko,

— mešanica polnomastnega ovčjega mleka (največ 80 %) in polnomastnega kravjega mleka (najmanj 20 %).

Značilnosti mleka so:

KRAVJE MLEKO maščoba = > 3,4 % vol beljakovine = > 3,0 % vol število bakterij UF/ml = < 100 000 somatske celice/ml = < 350 000 sporogeni anaerobi/liter niso prisotni rastni inhibitorji niso prisotni krioskopska točka (v oC) = < 0,520

KRAVJE MLEKO maščoba = > 6,0 % vol Beljakovine = > 5,4 % vol število bakterij UF/ml = < 1 400 000 somatske celice/ml = < 1 400 000 rastni inhibitorji niso prisotni

Uporablja se surovo mleko, lahko pa se uporablja tudi pasterizirano mleko. Uporaba dodatkov je prepovedana.

3.4. Krma (samo za proizvode živalskega izvora):

Živali se lahko redijo v hlevu ali na pašniku. Osnovna prehrana živine v hlevu je krma, ki jo sestavljajo trave in leguminoze s travnikov, na katerih uspeva ena vrsta trave, travnikov z manjšim številom vrst trave in mešanih travnikov na lokalnem območju iz točke 4, katerega podnebje in značilnosti tal določajo kakovost proizvodnje mleka. Pašne živali se prehranjujejo z istimi krmnimi rastlinami, ki se uporabljajo za pridobivanje sena, in rastlinami, ki uspevajo na mešanih travnikih, bogatih z rastlinjem, kot so trava, grmovje in drevesne vrste. Sveži krmi ali senu in travniškemu rastlinju se lahko dodajo preprosta krma (ena vrsta žitaric) ali sestavljena krma (več vrst žitaric) ter se jim lahko dodajo mineralni/vitaminski dodatki. Delež krme za dopolnitev prehrane ne sme prekoračiti 30 % skupnega dnevnega deleža. Uporaba silirane krme ni dovoljena.

3.5. Posebni proizvodni postopki, ki jih je treba izvajati na opredeljenem geografskem območju:

Proizvodnja mleka, pridelava sira in zorenje sira v jamah, povezani s proizvodnjo ZOP „Formaggio di Fossa di Sogliano“, se morajo izvesti na geografskem območju iz točke 4.

3.6. Posebna pravila za rezanje, ribanje, pakiranje itd.:

Za ohranitev značilnosti proizvoda se ZOP „Formaggio di Fossa di Sogliano“ sprosti v prodajo pakiran, in sicer v naslednjih oblikah:

A. prodaja v vrečkah za zorenje;

B. prodaja vakuumsko pakiranih celotnih sirov ali kosov;

C. prodaja celotnih sirov ali kosov v posodicah, zavitih v folijo;

D. prodaja celotnih sirov ali kosov v papirju za živila.

Zapakiran sir ZOP „Formaggio di Fossa di Sogliano“ se lahko zloži v vreče iz blaga ali papirja oz. v lesene ali kartonaste zaboje.

Razkosavanje sira za pakiranje mora potekati na območju, določenem v točki 4, saj siri po zorenju v jami zaradi anaerobne fermentacije, ki poteka v tej stopnji pridelovanja, nimajo jasno vidnega roba, so vlažni in mastni ter se lahko posušijo in otrdijo. Proizvod je zato treba pred prodajo zapakirati, da se prepreči nastanek luknjic in brazd na siru ter ohranijo značilnosti proizvoda.

3.7. Posebna pravila za označevanje:

Poleg logotipa označbe, grafičnega simbola Skupnosti in z njim povezanih navedb (v skladu z določbami Uredbe ES št. 1898/2006 in njenimi spremembami) ter informacij v skladu z zahtevami zakonodaje morajo biti na etiketi naslednji podatki, izpisani z jasnimi in berljivimi črkami:

vrsta uporabljenega mleka (ovčje, kravje, mešano);

napis „da latte crudo“ za sire, proizvedene iz nepasteriziranega mleka;

ime ali ime podjetja ali blagovne znamke in sedež sirarne ali jame za zorenje, sedež pakirnice, če je bil proizvod pakiran v drugem podjetju;

identifikacijska številka podjetja, kjer sir zori, z oznako PRM za zorenje spomladi in EST za zorenje poleti.

Prepovedano je dodajanje kakršnih koli opisov, ki niso izrecno določeni. Dovoljena je uporaba označb, ki predstavljajo zasebne blagovne znamke, pod pogojem, da ne hvalijo proizvoda in ne zavajajo kupcev.

Logotip ZOP „Formaggio di Fossa di Sogliano“ sestavlja stilizirana podoba jame; zunanji rob v obliki enakokrakega trapeza sestavljajo peščenjaki, notranji rob pa podobe sirov, ki ponazarjajo vhod na ožji stranici enakokrakega trapeza. V sredini jame je slon, heraldični simbol družine Malatesta. Podoba je rdeče barve na svetlorumeni podlagi. Pod polkrogom ob osnovni stranici trapeza je v prvi vrstici napis FORMAGGIO DI FOSSA, v drugi pa DI SOGLIANO D.O.P. V polkrogu nad podobo jame je napis „Sogliano al Rubicone, Talamello e Terre Malatestiane“, ki kaže na zgodovinsko kontinuiteto in povezavo s področjem pridelave.

Velikost zgoraj navedenega logotipa poimenovanja ne sme biti manjša od 25 % celotne površine etikete.

4. Jedrnata opredelitev geografskega območja:

Območje proizvodnje ZOP „Formaggio di Fossa di Sogliano“ vključuje celotno ozemlje pokrajin Forlì-Cesena, Rimini, Ravenna in Pesaro-Urbino; Ancona; Macerata; Ascoli Piceno in del ozemlja pokrajine Bologna, ki vključuje naslednje občine: Borgo Tossignano, Casalfiumanese, Castel San Pietro Terme, Castel del Rio, Dozza, Fontanelice, Imola, Loiano, Monghidoro, Monterenzio in Pianoro.

5. Povezava z geografskim območjem:

5.1. Posebnost geografskega območja:

Območje proizvodnje ZOP „Formaggio di Fossa di Sogliano“ se nahaja na gričevju ob gorskem grebenu Apeninov med deželama Romagna in Marche. Geomorfološke značilnosti so glinasti in peščeni sedimenti, ki se lahko izmenjujejo in izhajajo iz usedlin zgodnjega pliocena in poznega kvartarja. V obratih, kjer sir zori, so jame oblikovane iz več sljudasto-ortoklaznih peščenjakov, ki niso zelo trdni in so rumenorjave ali rumenkaste barve ter ležijo v 30/40–100 cm debelih plasteh, med katerimi se izmenjujejo tanke plasti lapornate sive in sivomodre gline.

5.2. Posebnost proizvoda:

„Formaggio di Fossa di Sogliano“ se od drugih proizvodov iz iste skupine živil razlikuje po značilnem obstojnem in včasih močnem vonju z bogato aromo, ki spominja na podrast z vonjem po plesni in tartufih. Te značilnosti so tesno povezane z načinom proizvodnje, pri čemer je postopek zorenja v jami nedvomno edinstven element. Pred vnosom sira v jame se te pripravijo po naslednjem postopku: ko jama ni v uporabi, je zaprta z lesenim pokrovom ter peskom in kamenjem; pred uporabo se odpre in prezrači, nato se sterilizira z ognjem in dimom, tako da se v njej zažge manjša količina slame. Ko se ogenj pogasi, se nadaljuje s čiščenjem, pri čemer se povsem odstrani pepel; na dnu jame se z deskami iz neobdelanega lesa postavi dvignjen oder, ki omogoča odtekanje tekoče masti, ki nastane pri fermentaciji sira med zorenjem; zidovi jame se obložijo z najmanj 10 cm debelim slojem pšenične slame, ki jo podpira pokonci postavljeno trstje. Jamo se nato napolni z vrečami sira, vse do odprtine. Po določenem času posedanja, ki ni daljši od 10 dni, se v jamo lahko dodajo dodatne vreče proizvoda, tako da se napolni nastali prazen prostor. Ko je jama polna, se odprtina pokrije z brezbarvnim platnom, primernim za živila, in/ali slamo, da se prepreči izhlapevanje. Jamo se nato zapre z lesenim pokrovom, ki se zapečati z mavcem ali malto iz kalcificiranega peščenjaka. Pokrov se pokrije s kamenjem, prahom peščenjakov, peskom in/ali deskami. Zorenje se začne po tem koraku. Med postopkom zorenja se jame ne sme odpirati. Zorenje poteka najmanj 80 in največ 100 dni.

5.3. Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Prošnja za registracijo sira „Formaggio di Fossa di Sogliano“ je upravičena zaradi edinstvenih značilnosti proizvodnega postopka, ki je nedvomno povezan s posebnim geološkim okoljem in podnebjem ter krajevnim običajem, ki je ostal nespremenjen skozi vso zgodovino in po katerem so delali lokalni proizvajalci sira ter znanje in „prefinjenost“ pridelovanja prenašali iz generacije v generacijo. Običaj pridelovanja sira z zorenjem v jamah se je začel v srednjem veku in hitro postal del podeželskega življenja območja med dolinama Rubicone in Marecchia do reke Esino med deželama Romagna in Marche. Uporaba jam je povezana s potrebo po shranjevanju proizvoda in njegovo zaščito pred plemeni in vojskami, ki so skozi stoletja poskušali zasesti ozemlje. Jame so bile izkopane v živo skalo iz peščenjaka in niso bile obdelane. Ta postopek je postal tako pogost, da je bila sprejeta posebna zakonodaja, ki ga je urejala. Prvi dokumenti v zvezi z jamami in postopki zorenja sira v jamah so nastali v 14. stoletju in so shranjeni v arhivih družine Malatesta, lastnice ozemlja. Po letu 1350 je družina Malatesta za obzidjem, v kastrumih in tumbae, kolonskih hišah, posejanih po ozemlju, ustanovila Compagnia dell’Abbondanza. Jame so se uporabljale za varovanje, skrivanje in shranjevanje žitaric in različnih vrst hrane ter za zorenje sira v primeru obleganj, epidemij in lakote ter za izogibanje strogim določbam kolonskih pogodb. V teku stoletij je uporaba jam ostala nespremenjena in upoštevala so se pravila, ki jih je določila družina Malatesta.

Sklic na objavo specifikacije:

Celotno besedilo proizvodne specifikacije je na voljo na spletni strani na naslednji povezavi:

www.politicheagricole.it/DocumentiPubblicazioni/Search_Documenti_Elenco.htm?txtTipoDocumento= Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20 Dop%20Igp%20e%20Stg

ali

neposredno na domači strani ministrstva (www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all’esame dell’UE (Reg CE 510/2006)“.

(1) UL L 93, 31.3.2006, str. 12.